„ Það er óhætt að fullyrða að aðilar báðu megin séu að gera allt sem þeir geta til þess að finna flöt á því að lenda þessari deilu . Báðir aðilar eru að leggja sig fram . “ Þetta segir Hjálmar Jónsson , formaður Blaðamannafélags Íslands , í samtali við mbl.is , en fundi í húsakynnum ríkissáttasemjara í kjaradeilu félagsins við Samtök atvinnulífsins lauk núna skömmum fyrir klukkan 22:00 en hann hófst klukkan 13:30 í dag . „ Þetta er búið að vera mjög flókið og höldum þessari vinnu áfram á morgun . Það er óljóst enn hverju þessi vinna skilar . Það skýrist betur á morgun , “ segir Hjálmar en gert er ráð fyrir að viðsemjendur komi aftur saman til fundar klukkan 13:30 á morgun . Kemur til greina að fresta aðgerðum Spurður hvort til greina komi að fresta boðuðum verkfallsaðgerðum á föstudaginn , þegar gert er ráð fyrir verkfalli blaðamanna sem aðild eiga að Blaðamannafélaginu á netmiðlum mbl.is , Ríkisútvarpsins , Vísir.is og Fréttablaðsins segir Hjálmar : „ Það er klárt mál að ef við sjáum til lands og erum að semja þá frestast aðgerðir . En til þess þurfum við að sjá til lands . Það er bara þannig . Þetta skýrist á morgun . “